Politica da famiglia senza recepts
Jacqueline Fehr emprova da formular strategias cunter problems da famiglia

(anr/vi)

La cuverta è captivanta ed era il titel tuna bain: “Luxus Kind? Vorschläge für eine neue Familienpolitik” Ma quai che la cussegliera naziunala Jacqueline Fehr tracta en ses nov cudesch, è plitost ina resumaziun da blers fatgs enconuschents. Il text sin la cuverta empermetta propostas concretas, co ch’i saja da schliar ils problems che las famiglias han oz. Las propostas da Fehr restan dentant pauc precisas. Ellas tunan sco furmlas generalas. En mintga chapitel repeta Fehr che las dunnas cun uffants pitschens èn surchargiadas cun la lavur a chasa ed ordaifer il dachasa. Ella scriva che bleras famiglias crodan en la povradad, sche la mamma chala da lavurar, cura ch’ella survegn in uffant. Quests mecanissems mussa Fehr a maun da statisticas e declera il svilup istoric. Ma recepts concrets per cumbatter la paupradad da famiglia mancan en il cudesch. Tuttina porscha il cudesch ina buna survista davart la situaziun da las famiglias svizras. Il cudesch è ina buna resursa d’infurmaziun. Igl è in cudesch da lavur dal qual ins po era leger be singuls chapitels.

Exempel da l’anteriura DDR
Cura che Fehr ha cumenzà a sa deditgar a la politica da famiglia è ella vegnida crititgada. Quai saja ina occupaziun per dunnas che veglian tegnair liber la via als umens che possian lura sa profilar en tematicas politicas pli impurtantas. Tenor Fehr è la politica da famiglia dentant essenziala per noss futur. En la famiglia vegnan ils uffants socialisads ed emprendan las pli impurtantas chaussas per pli tard. Perquai èsi per Fehr intolerabel che bleras famiglias vivan a l’ur da l’existenza e che uffants muntan in factur da risico da paupradad. Pervi da la veglia repartiziun da rollas - che sa mantegna en Svizra pli ditg – datti tar nus paucas canortas. Entras quai èsi anc adina fitg difficil per las mammas da gudagnar daners. Bleras dunnas, cunzunt academicras, renunzian ord quest motiv d’avair uffants. E gist mammas ch’educheschan sulettas èn periclitadas pli fitg da ruschnar sut il minimum d’existenza. In exempel statistic ord la Germania mussa che canortas gidassan a schliar il problem: En territoris da l’anteriura DDR existan pli bleras canortas. Las statisticas mussan ch’i dat là pli paucas mammas sulettas che crodan sut il minimum d’existenza.

Las tattas lavuran per milliardas
En Svizra surpiglian las tattas ed ils tats la pli gronda lavur da tgira d’uffants ordaifer la famiglia. Las tattas prestan radund 100 milliuns uras lavur ad onn. “Quai correspunda al volumen da lavur da tuts emploiads da la posta e da la telecommunicaziun”, scriva Fehr. I saja era dapli uras che tut ils scolasts primars prestian. Sch’ins pajass be ina remuneraziun modesta a las tattas, vargass la summa totala da paja gia ina milliarda francs. Fehr menziunescha che questa furma da tgira saja savens era problematica: “La dependenza da geniturs, da sir e sira po engrevgiar la relaziun en la parentella.”

La mamma sco chau-staziun
En il chapitel davart las uras da bloc en scola mussa Fehr ch’il sistem dals uraris dad oz sa basa anc sin la veglia idea che mammas stoppian adina star a disposiziun: “La spetga che las mammas hajan da beneventar e trametter ils uffants quasi sco in chau-staziun è derasada en las scolas.” Las autoritads fetschian adina valair ch’ins haja memia paucs daners e memia paucas stanzas da scola per realisar il temp da bloc. “Davos quests arguments sa chatta dentant il maletg tradiziunal da rollas.” Las dunnas na duain betg concurrenzar ils umens sin il martgà da lavur è la finamira zuppada. Ina introducziun dal temp da bloc en scola spargnass l’avertura da bleras canortas. “Igl è ina absurditad da bajegiar si per blers daners chars plazs da tgira per uffants, sche la varianta la pli favuraivla – il temp da bloc – na vegn betg realisada.” 
Jacquline Fehr: “Luxus Kind? Vorschläge für eine neue Familienpolitik”. Orell Füssli. 200 paginas. 29,80 francs. Turitg 2003. ISBN 3-280-05027-8.